- Sluk kameraet og kom og få en øl, lyder det fra Lise Bech fra Danmarksdemokraterne til TV2 Nords udsendte hold på Christiansborg. Og stemningen er i den grad til øl, fest og dans hos et af landets nye partier, der tilsyneladende brager ind i Folketinget. - Det er helt vildt, det er langt bedre end vi turde håbe på, siger en tydelig feststemt Lise Bech, der har partikollegaen Peter Lindholt ved sin side. Det er endnu uvist, hvorvidt der er plads til dem begge i Folketinget - trods den markante entre for deres parti, Danmarksdemokraterne. - I aften er der bare fest, og det vil være dejligt, hvis der er plads til os alle sammen. Vi har været sådan et godt hold, fastslår Lise Bech. - Vi har alle kæmpet for partiet, tilføjer Peter Lindholt. Mens Danmarksdemokraterne tirsdag nat fejrer sejren og drikker en enkelt øl eller flere, så er det onsdag igen alvor. Det er nemlig først onsdag, stemmesedlerne kan give et resultat på de personlige stemmer. Og altså sætte navn på, hvem der kan sætte sig på de 179 pladser i Folketinget.
Der er lagt op til et brag af en valgfest hos Danmarksdemokraterne - og nordjyske Lise Bech og Peter Lindholt er stolte af at være en del af den, selvom de endnu ikke ved om, de er valgt til eller fra.